FI Euroopan unionin virallinen lehti L 195/8

KOMISSION ASETUS (EY) N:o 884/2007,

annettu 26 päivänä heinäkuuta 2007,

kiireellisistä toimenpiteistä elintarvikeväriaineen E 128 Punainen 2G käytön keskeyttämiseksi

(ETA:n kannalta merkityksellinen teksti)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28 päivänä tammikuuta 2002 annetun Euroopan parlamentin ja neuvoston asetuksen (EY) N:o 178/2002 (1) ja erityisesti sen 53 artiklan 1 kohdan,

sekä katsoo seuraavaa:

(1) Asetuksen (EY) N:o 178/2002 53 artiklan 1 kohdan mukaan komissio voi keskeyttää sellaisen elintarvikkeen markkinoille saattamisen tai käyttämisen, josta todennäköisesti aiheutuu vakava riski ihmisten terveydelle, kun tällaista riskiä ei voida tyydyttävällä tavalla hallita kyseisten jäsenvaltioiden toteuttamilla toimenpiteillä.

(2) Elintarvikkeissa käytettäväksi tarkoitetuista väriaineista 30 päivänä kesäkuuta 1994 annetun Euroopan parlamentin ja neuvoston direktiivin 94/36/EY (2) liitteessä I sallitaan väriaineen E 128 Punainen 2G käyttö elintarvikkeissa. Mainitun direktiivin liitteessä IV väriaineen E 128 Punainen 2G käyttö sallitaan aamiaismakkaroissa, jotka sisältävät vähintään 6 prosenttia viljaa ja hampurilaispihveissä, jotka sisältävät vähintään 4 prosenttia kasvis- ja/tai viljatuotteita. Sallittu enimmäismäärä on molemmissa elintarvikkeissa 20 mg/kg.

(3) Kyseisen värin käyttö on sallittu elintarvikealan tiedekomitean 27 päivänä kesäkuuta 1975 antaman lausunnon (3) perusteella. Komitea määritti väriaineen E 128 Punainen 2G hyväksyttäväksi päiväsaanniksi (ADI) 0,1 mg painokiloa kohti.

(4) Elintarvikelisäaineiden on oltava jatkuvan tarkastelun alaisena, ja ne pitää arvioida tarvittaessa uudelleen käyttöolosuhteiden muuttuessa ja tieteellisen tietämyksen lisääntyessä. Koska monien elintarvikelisäaineiden alkuperäiset arvioinnit on tehty useita vuosia sitten, Euroopan komissio katsoi, että on tarpeen arvioida järjestelmällisesti uudelleen kaikki hyväksytyt elintarvikelisäaineet sen tarkistamiseksi, onko nykyinen turvallisuusarviointi vielä pätevä. Tämän vuoksi komissio on pyytänyt Euroopan elintarviketurvallisuusviranomaista arvioimaan uudelleen kaikki Euroopan unionissa hyväksytyt elintarvikelisäaineet.

(5) Tässä yhteydessä Euroopan elintarviketurvallisuusviranomaisen elintarvikkeiden lisäaineita, aromiaineita, valmistuksen apuaineita sekä elintarvikkeiden kanssa kosketuksiin joutuvia materiaaleja käsittelevä tiedelautakunta arvioi uudelleen väriaineen E 128 Punainen 2G turvallisuuden ja antoi lausunnon (4)5 päivänä heinäkuuta 2007.

(6) Euroopan elintarviketurvallisuusviranomaisen arviointi perustui aniliinia koskevaan Euroopan unionin riskinarviointiraporttiin (5). Raportissa todettiin, että aniliini on katsottava karsinogeeniksi, jonka genotoksisia vaikutuksia ei voida sulkea pois. Koska väriaine E 128 Punainen 2G metaboloituu nopeasti ja laajasti aniliiniksi, Euroopan elintarviketurvallisuusviranomainen totesi, että olisi aiheellista katsoa, että kyseinen aine aiheuttaa turvallisuusriskin. Tämän vuoksi Euroopan elintarviketurvallisuusviranomainen peruutti väriaineen E 128 Punainen 2G ADI-arvon. Euroopan elintarviketurvallisuusviranomainen kuitenkin katsoi, että jos aniliinin kasvaimia aiheuttavaa vaikutusta selvitetään lisää ja vaikutuksen osoitetaan olevan riippuvainen tietyn raja-arvon ylittymisestä ja/tai se ei koskisi ihmisiä, väriaineen E 128 Punainen 2G käyttämistä elintarvikelisäaineena voitaisiin arvioida uudelleen.

(7) Ottaen huomioon, että elintarvikelisäainetta voidaan käyttää vain silloin, kun sen on osoitettu olevan vaaratonta terveydelle, direktiiviä 94/36/EY olisi muutettava väriaineen E 128 Punainen 2G käytön kieltämiseksi.

(8) Koska väriaineesta E 128 Punainen 2G todennäköisesti aiheutuu vakava riski ihmisten terveydelle, on yhteisön tavoitteena olevan terveyden suojelun korkean tason varmistamiseksi aiheellista keskeyttää välittömästi väriaineen E 128 Punainen 2G käyttö elintarvikkeissa sekä väriainetta E 128 Punainen 2G sisältävien elintarvikkeiden markkinoille saattaminen ja tuonti.

(9) Direktiivin 94/36/EY johdosta väriaineen E 128 Punainen 2G käyttö on lainmukaisesti sallittua kaikissa jäsenvaltioissa. Tämän vuoksi tarvitaan yhteisön laajuisia toimenpiteitä.

(10) Komissio tarkastelee tätä asetusta uudelleen säännöllisin väliajoin ottaen huomioon uuden tieteellisen tiedon.

(11) Riskin luonteen vuoksi tämän asetuksen olisi tultava voimaan välittömästi.

(12) Teknisistä ja taloudellisista syistä olisi säädettävä siirtymäkausista, jotka koskevat direktiivin 94/36/EY mukaisesti markkinoille saatettuja väriainetta E 128 Punainen 2G sisältäviä aamiaismakkaroita ja hampurilaispihvejä sekä kolmansista maista yhteisöön ennen tämän asetuksen voimaantuloa lähetettyjä toimituksia.

(13) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON ANTANUT TÄMÄN ASETUKSEN:

1 artikla

1. Keskeytetään direktiivin 94/36/EY liitteen IV mukainen väriaineen E 128 Punainen 2G käyttö elintarvikkeissa.

2. Keskeytetään väriainetta E 128 Punainen 2G sisältävien elintarvikkeiden saattaminen markkinoille.

3. Keskeytetään väriainetta E 128 Punainen 2G sisältävien elintarvikkeiden tuonti.

2 artikla

1. Poiketen siitä, mitä 1 artiklan 2 kohdassa säädetään, väriainetta E 128 Punainen 2G sisältäviä aamiaismakkaroita ja hampurilaispihvejä, jotka on saatettu markkinoille direktiivin 94/36/EY mukaisesti ennen tämän asetuksen voimaantuloa, saadaan pitää kaupan niiden merkittyyn viimeiseen käyttöpäivään tai niiden vähimmäissäilyvyysaikaan asti.

2. Edellä 1 artiklassa säädettyä ei sovelleta väriainetta E 128 Punainen 2G sisältävien aamiaismakkaroiden ja hampurilaispihvien toimituksiin, jos tällaisten elintarvikkeiden tuoja voi osoittaa, että ne oli lähetetty kyseisestä kolmannesta maasta ja olivat matkalla yhteisöön ennen tämän asetuksen voimaantuloa.

3 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 26 päivänä heinäkuuta 2007. Komission puolesta Markos KYPRIANOU Komission jäsen

(1) EYVL L 31, 1.2.2002, s. 1. Asetus sellaisena kuin se on viimeksi muutettuna komission asetuksella (EY) N:o. 575/2006 (EUVL L 100, 8.4.2006, s. 3).

(2) EYVL L 237, 10.9.1994, s. 13. Direktiivi sellaisena kuin se on muutettuna Euroopan parlamentin ja neuvoston asetuksella (EY) N:o 1882/2003 (EUVL L 284, 31.10.2003, s. 1).

(3) Elintarvikealan tiedekomitea, SCF, 1975, Reports of the Scientific Committee for Food (1st series), s. 17, 19 ja 24.

(4) Euroopan elintarviketurvallisuusviranomainen, EFSA, 2007, Opinion of the Scientific Panel on Food Additives, Flavourings, Processing aids and Materials in contact with Food (AFC) on re-evaluation of food colours Red 2G (E 128).

(5) Euroopan kemikaalitoimisto, Kuluttajien terveyden ja kuluttajansuojan laitos, ECB, 2004, European Union Risk Assessment Report on Aniline, Volume 50.